**Biokaasun säännöt**

**Versio 1.0**

Luonnos v5

15.2.2018

# Muutokset

|  |  |  |
| --- | --- | --- |
| Versio | Pvm | Muutos |
| 1 | 24.3.2017 |  |
| 2 | 1.12.2017 | Korjauksia 1. työpajan perusteella |
| 3 | 13.12.2017 | Korjauksia 2. työpajan perusteella |
| 4 | 20.12.2017 | Viimeistelyjä |
| 5 | 15.2.2018 | Kommenttien perusteella tehdyt muutokset |

Sisällysluettelo

[Muutokset 2](#_Toc505944308)

[1 Johdanto 5](#_Toc505944309)

[2 Määritelmät 6](#_Toc505944310)

[3 Liityntä Suomen kaasujärjestelmään 8](#_Toc505944311)

[3.1 Yleistä 8](#_Toc505944312)

[4 Biokaasun verkkoonsyöttäjän velvollisuudet 9](#_Toc505944313)

[5 Biokaasun laatuvaatimukset 10](#_Toc505944314)

[5.1 Laatu biokaasun syöttöpisteessä 10](#_Toc505944315)

[5.2 Paine 10](#_Toc505944319)

[5.3 Lämpötila 10](#_Toc505944320)

[5.4 Muut vaatimukset 10](#_Toc505944321)

[5.5 Tiedottaminen laatupoikkeamasta 10](#_Toc505944322)

[6 Biokaasun verkkoon syötettävät määrät 11](#_Toc505944323)

[7 Perustiedot biokaasun verkkoonsyöttäjästä 12](#_Toc505944324)

[8 Luottokelpoisuuden arviointi ja vakuuksien asettaminen 13](#_Toc505944325)

[9 Biokaasusalkku ja biokaasun syöttöpiste 14](#_Toc505944326)

[9.1 Biokaasun verkkoonsyöttäjän sopimukset 14](#_Toc505944327)

[9.2 Biokaasusalkun ja biokaasun syöttöpisteen perustaminen 14](#_Toc505944328)

[9.3 Toimitussuhde 15](#_Toc505944329)

[10 Mittaaminen 16](#_Toc505944330)

[10.1 Verkonhaltijan mittaamiseen liittyvät tehtävät 16](#_Toc505944331)

[10.2 Mittausvirheet ja mittaustietojen käsittelyvirheet 16](#_Toc505944332)

[10.3 Kaasunmittausjärjestelmän testaaminen 17](#_Toc505944333)

[11 Taseselvitys 18](#_Toc505944334)

[11.1 Määränjako 18](#_Toc505944335)

[11.2 Alustava taseselvitys 18](#_Toc505944336)

[11.3 Lopullinen taseselvitys 19](#_Toc505944337)

[11.4 Korjattu verkkoon syötetty määrä, negatiivinen verkkoon syöttö ja ensimmäinen ja toinen korjaus 19](#_Toc505944338)

[12 Biokaasun verkkoonsyöttäjän tietojenvaihto 21](#_Toc505944339)

[13 Käyttöhäiriöiden hallinta 22](#_Toc505944340)

[14 Toimituksen keskeyttäminen 24](#_Toc505944341)

[15 Ylivoimainen este 26](#_Toc505944342)

[16 Vahinkovastuu ja vakuuttaminen 27](#_Toc505944343)

[16.1 Vastuu mittaustiedoista 27](#_Toc505944344)

[16.2 Vastuu toimituslaadusta 27](#_Toc505944347)

[16.3 Vakuuttaminen 27](#_Toc505944348)

[17 Salassapito 28](#_Toc505944349)

# Johdanto

Biokaasun säännöt sisältävät Suomen kaasujärjestelmän markkinasäännöt biokaasun verkkoonsyöttäjän markkinaroolissa toimivia markkinaosapuolia varten. Säännöt on tarkoitettu tulemaan voimaan 1.1.2020.

Biokaasun verkkoonsyötöllä tarkoitetaan näissä säännöissä jalostetun biokaasun syöttämistä Suomen kaasujärjestelmään biokaasun syöttöpisteen kautta.

Biokaasun säännöt noudattavat maakaasumarkkinalakia 587/2017.

Muut Suomen kaasujärjestelmän markkinasäännöt, jotka liittyvät Biokaasun sääntöihin, ovat:

* Kaasunsiirron säännöt
* Kaasunjakelun säännöt

Biokaasun säännöissä viitataan lisäksi seuraaviin dokumentteihin, joiden sisältöä ei ole vielä määritelty:

* Kaasun mittaussuositukset
* Kaasumarkkinan menettelytapa- ja tiedonvaihto-ohjeet
* Portaalin pääsyoikeussopimus
* Biokaasun verkkoonsyöttäjän puitesopimus
* Biokaasusertifikaattijärjestelmän säännöt

# Määritelmät

Ellei asiayhteydessä ole muuta mainittu seuraavilla termeillä on alla esitetty merkitys riippumatta termien käytöstä yksikössä tai monikossa.

**Arkipäivä**llä tarkoitetaan mitä tahansa kaasutoimituspäivää maanantaista (alkaen klo 5.00 UTC talviaikaan tai 4.00 UTC kesäaikaan) perjantaihin (alkaen klo 5.00 UTC talviaikaan tai 4.00 UTC kesäaikaan) lukuun ottamatta itsenäisyyspäivää, vapunpäivää, jouluaattoa, juhannusaattoa ja muuta arkipäiväksi sattuvaa pyhäpäivää.

**Biokaasun syöttöpiste** on piste, jossa jalostetun biokaasun, joka syötetään biokaasun tuotantolaitoksesta Suomen kaasujärjestelmään, laatu ja määrä mitataan.

**Biokaasun säännöt** on tämän asiakirjan voimassa oleva versio.

**Biokaasun verkkoonsyöttäjä** on elinkeinonharjoittaja, joka on rekisteröity markkinaosapuolirekisteriin biokaasun verkkoonsyöttäjäksi ja vastaa liittymissopimuksesta siirto- tai jakeluverkkoon ja verkkoon syötettävän kaasun myymisestä shipperille. Biokaasun verkkoonsyöttäjä voi toimia myös shipperinä itselleen, jos täyttää shipperiltä Kaasunsiirron säännöissä vaadittavat ehdot.

**Biokaasusalkku** sisältää kaikki siirto- ja jakeluverkon jalostetun biokaasun syöttöpisteet, joihin biokaasun verkkoonsyöttäjä toimittaa jalostettua biokaasua, ja johon biokaasun verkkoonsyöttäjän on solmittava shipperin kanssa sopimus siirtoverkossa tapahtuvaa siirtoa varten. Biokaasun verkkoonsyöttäjä voi toimia myös shipperinä itselleen, jos täyttää shipperiltä Kaasunsiirron säännöissä vaadittavat ehdot.

**Biokaasusertifikaatti** on sähköinen alkuperätakuu, joka on myönnetty tietylle verkkoon syötetylle energiamäärälle jalostettua biokaasua biokaasusertifikaattijärjestelmän toimesta.

**GLN** (Global Location Number) (osapuolitunnus) on tunnus, joka jokaisella osapuolella on oltava markkinaosapuolirekisterissä, jotta osapuoli voidaan tunnistaa tiedonvaihdossa.

**GSRN** (Global Service Relation Number) on tunnus, joka jokaisella biokaasun syöttöpisteellä ja jokaisella biokaasusalkulla on oltava, jotta syöttöpiste tai salkku voidaan tunnistaa tiedonvaihdossa.

**Jalostettu biokaasu** on biokaasua, joka on jalostettu siten, että se täyttää kaasuntoimituksen laatuvaatimukset ja mahdolliset muut vaatimukset, jotka on esitetty voimassa olevissa Kaasunsiirron säännöissä ja joita vaaditaan kuten esitetty kohdassa 5.

**Kaasujärjestelmän** muodostavat kaasun siirtoverkko ja siihen liitetyt jakeluverkot Suomessa. Jalostettu biokaasu voidaan syöttää kaasujärjestelmään siirto- ja jakeluverkkojen kautta.

**Kaasukuukausi** on aikajakso, joka alkaa kalenterikuukauden ensimmäisen kaasutoimituspäivän alussa ja päättyy seuraavan kalenterikuukauden ensimmäisen kaasutoimituspäivän alkamiseen.

**Kaasunmittausjärjestelmä** tarkoittaa kaasun mittauslaitteistoa, joka sisältää määrämittauksen ja tarvittaessa laadun analysoinnin sekä mittaustietojen tallentamisen, kunnes mittaustiedot luetaan joko etäluennalla tai manuaalisesti. Biokaasun kaasunmittausjärjestelmältä edellytetään, että mittaustiedot biokaasun määrän ja lämpöarvon määrittämiseksi ovat päivittäin tuntikohtaisesti etäluettavia.

**Kaasutoimituspäivä** on ajanjakso alkaen klo 5.00 UTC (talviaikaan) tai klo 4.00 UTC (kesäaikaan) ja päättyen seuraavana vuorokautena klo 5.00 UTC (talviaikaan) tai klo 4.00 UTC (kesäaikaan).

**kWh** ilmaisee lämpömäärää, joka syntyy jalostetun biokaasun tai muun kaasun palamisessa ylempään lämpöarvoon perustuen. Ylempi lämpöarvo on lämpömäärä, joka syntyy, kun poltetaan yksi normaalikuutiometri kaasua vakiopaineessa olettaen, että kaasu ja palamisilma ovat 25°C lämpötilassa ja palamistuotteet ovat 25°C lämpötilassa ja palamisessa syntynyt vesi on nestemäisessä muodossa.

**Liittymissopimus** on sopimus liittymisestä ja biokaasun syöttämisestä Suomen kaasujärjestelmään. Sopimus solmitaan biokaasun verkkoonsyöttäjän ja verkonhaltijan välillä ja määrittelee osapuolten välillä erityisehtoja, joita sovelletaan Biokaasun sääntöjen lisäksi.

**Portaalin pääsyoikeussopimus** on järjestelmävastaavan siirtoverkonhaltijan ja biokaasun verkkoonsyöttäjän välinen sopimus, joka sisältää ehdot luonnollisen tai oikeushenkilön pääsylle järjestelmävastaavan siirtoverkonhaltijan portaaliin.

**Markkinaosapuolirekisteri** on rekisteri, johon kaikkien markkinaosapuolien (ml. biokaasun verkkoonsyöttäjä) on rekisteröidyttävä. Järjestelmävastaava siirtoverkonhaltija vastaa markkinaosapuolirekisterin ylläpidosta ja kehittämisestä Kaasunsiirron sääntöjen mukaisesti.

**Puitesopimus** on järjestelmävastaavan siirtoverkonhaltijan ja biokaasun verkkoonsyöttäjän välinen puitesopimus, jossa sovitaan puite-ehdot, jotka elinkeinonharjoittajan on täytettävä toimiakseen biokaasun verkkoonsyöttäjänä Suomen kaasujärjestelmässä.

**Shipper** on elinkeinonharjoittaja, joka on rekisteröitynyt markkinaosapuolirekisteriin ja jolla on oikeus kuljettaa kaasua siirtoverkossa ja jakeluverkoissa Kaasunsiirron sääntöjen mukaisesti.

**Toimitussuhde** on kaupallinen suhde shipperin ja biokaasun verkkoonsyöttäjän biokaasusalkun välillä ja tarkoittaa, että siirtoverkossa shipperin oletetaan siirtävän kaasua ko. biokaasusalkusta ja biokaasusalkun määränjako shipperille tapahtuu mitatun biokaasun syötön perusteella.

**Toimituslaatu** tarkoittaa laatuvaatimuksia, jotka jalostetun biokaasun on täytettävä syöttöpisteessä kohdan 5.1 mukaisesti.

**Validoidut mittaustiedot** ovat mittaustietoja, jotka on validoitu ja muokattu jos tarpeen verkonhaltijan toimesta ennen taseselvitystä.

**Verkonhaltija** on se siirto- tai jakeluverkonhaltija, joka perustaa biokaasun verkkoon syötön liittymän Suomen kaasujärjestelmään.

# Liityntä Suomen kaasujärjestelmään

## Yleistä

Verkonhaltijan tulee pyynnöstä ja kohtuullista korvausta vastaan liittää verkkoonsa tekniset vaatimukset täyttävät uusiutuvista energialähteistä peräisin olevan kaasun tuotantolaitokset toiminta-alueellaan (MML 15 §). Uusiutuvista energialähteistä peräisin olevaan kaasuun viitataan näissä Biokaasun säännöissä termillä biokaasu.

Verkonhaltijan tarjoama liityntä biokaasun verkkoonsyöttäjälle jalostetun biokaasun syöttämiseksi Suomen kaasujärjestelmään edellyttää liittymissopimuksen solmimista.

Liittymissopimuksessa on määritelty erityisehdot, joita sovelletaan Biokaasun sääntöjen lisäksi liittymään ja biokaasun verkkoon syöttöön kaasujärjestelmään. Liittymissopimuksen on sisällettävä mm. seuraavat asiat:

* syöttöpisteiden määrittely;
* biokaasun verkkoonsyöttäjä, jonka biokaasusalkku sisältää biokaasun syöttöpisteen liittymissopimuksen solmimisen hetkellä;
* järjestelmävastaavan siirtoverkonhaltijan ja verkonhaltijan asettamat laatuvaatimukset jalostetulle biokaasulle, ks. kohta 5; ja
* tapa, jolla verkonhaltija lähettää mittaustiedot biokaasun verkkoonsyöttäjälle, jos mittaustietoja sovitaan lähetettävän päivänsisäisesti.

# Biokaasun verkkoonsyöttäjän velvollisuudet

Käyttöhäiriöihin liittyen sekä edistääkseen teknisesti toteutettavissa olevaa ja turvallista biokaasun syöttöä Suomen kaasujärjestelmässä järjestelmävastaava siirtoverkonhaltija ja verkonhaltija voivat asettaa tiettyjä vaatimuksia biokaasun verkkoonsyöttäjälle, esim. tarvittavat toiminnallisuudet biokaasun käsittelyyn, jos verkonhaltija kieltäytyy vastaanottamasta biokaasua kohdan 15 mukaisesti. Tällaiset vaatimukset on esitettävä liittymissopimuksessa.

# Biokaasun laatuvaatimukset

Biokaasun verkkoonsyöttäjän verkkoon syöttämän biokaasun on täytettävä kohdissa 5.1-5.5 esitetyt vaatimukset (kohdissa 5.2 – 5.5 siten kuin on määritelty liittymissopimuksessa).

## Laatu biokaasun syöttöpisteessä

Biokaasun verkkoonsyöttäjä on vastuussa siitä, että biokaasun syöttöpisteeseen syötetty biokaasu täyttää asiakirjassa ’Järjestelmävastaavan asettamissa ehdoissa järjestelmävastuun toteuttamiseksi’ asetetut voimassa olevat laatuvaatimukset biokaasulle (toimituslaatu). Biokaasun laadun on täytettävä eurooppalaisen standardin EN 16723-2 vaatimukset.

Biokaasun verkkoonsyöttäjä voi ottaa yhteyttä verkonhaltijaan milloin tahansa asetettuihin toimituslaatuvaatimuksiin liittyvistä kysymyksistä.

## Paine

Verkonhaltija voi vaatia, että biokaasulla on tietty paine syöttöpisteessä. Paineeseen liittyvät vaatimukset sovitaan liittymissopimuksessa.

## Lämpötila

Verkonhaltija voi vaatia, että biokaasulla on tietty lämpötila biokaasun syöttöpisteessä. Lämpötilavaatimuksista sovitaan liittymissopimuksessa.

## Muut vaatimukset

Verkonhaltija voi esittää muita vaatimuksia biokaasulle syöttöpisteessä (ml. vaatimukset, jotka on esitetty voimassa olevissa Kaasunsiirron säännöissä) siinä laajuudessa kuin on välttämätöntä teknisesti toteutuskelpoisen ja turvallisen biokaasun syötön varmistamiseksi Suomen kaasujärjestelmässä.

## Tiedottaminen laatupoikkeamasta

Biokaasun verkkoonsyöttäjän on ilmoitettava verkonhaltijalle välittömästi, jos biokaasun verkkoonsyöttäjän tietoon tulee, että syötetty biokaasu tai biokaasun tuleva syöttö poikkeaa kohdissa 5.1– 5.5 esitetyistä vaatimuksista, jotta verkonhaltija voi arvioida, onko tämä siitä huolimatta valmis vastaanottamaan biokaasun Suomen kaasujärjestelmään vai pitääkö biokaasun syöttö keskeyttää alla esitettyjen sääntöjen mukaisesti.

Jos biokaasun mittaustuloksiin perustuen verkonhaltijan tietoon tulee, että biokaasu ei täytä kohdissa 5.1– 5.5 esitettyjä vaatimuksia, verkonhaltijan on ilmoitettava biokaasun verkkoonsyöttäjälle välittömästi.

# Biokaasun verkkoon syötettävät määrät

Verkonhaltija vastaanottaa verkkoon syötettävät biokaasumäärät niillä rajoituksilla kuin on sovittu liittymissopimuksessa tai mitä voi seurata kohdan 15 perusteella.

# Perustiedot biokaasun verkkoonsyöttäjästä

Liittymissopimuksen solmimisen yhteydessä verkonhaltija saa seuraavat tiedot biokaasun verkkoonsyöttäjästä:

* elinkeinonharjoittajan nimi, osoite ja Y-tunnus; ja
* osapuolitunnus (GLN-tunnus), osoite, postinumero ja postitoimipaikka.
* verkkoon syötön kapasiteetti muodossa kWh per vuosi;
* verkkoon syötön aloituspäivämäärä; ja
* yhteystiedot (sähköpostiosoite, puhelinnumero).

Liittymissopimuksen solmimisen yhteydessä verkonhaltija perustaa biokaasun syöttöpisteelle tunnuksen (GSRN-tunnus).

Biokaasun verkkoonsyöttäjän on pidettävä verkonhaltija ajan tasalla kirjallisesti kaikista muutoksista biokaasun syöttöpisteen perustietoihin ilmoittamalla näistä kymmenen arkipäivää ennen muutosten voimaan astumista.

Biokaasun verkkoonsyöttäjä on vastuussa omasta rekisteröitymisestään ja perustietojensa päivittämisestä markkinaosapuolirekisteriin.

Biokaasun verkkoonsyöttäjä on vastuussa rekisteröitymisestään biokaasusertifikaattijärjestelmään ja perustietojensa päivittämisestä voimassa olevien Biokaasusertifikaattijärjestelmän sääntöjen mukaisesti.

# Luottokelpoisuuden arviointi ja vakuuksien asettaminen

Järjestelmävastaavan siirtoverkonhaltijan asettamat luottokelpoisuusvaatimukset ja vaatimukset vakuuksien asettamisesta on esitetty biokaasun verkkoonsyöttäjän puitesopimuksessa.

# Biokaasusalkku ja biokaasun syöttöpiste

## Biokaasun verkkoonsyöttäjän sopimukset

Ehtoina biokaasun verkkoon syötölle Suomen kaasujärjestelmään ovat seuraavat:

* biokaasun verkkoonsyöttäjällä on oltava solmittuna puitesopimus järjestelmävastaavan siirtoverkonhaltijan kanssa ja olla rekisteröitynyt biokaasun verkkoonsyöttäjäksi markkinaosapuolirekisterissä;
* biokaasun verkkoonsyöttäjällä on oltava solmittuna portaalin pääsyoikeussopimus järjestelmävastaavan siirtoverkonhaltijan portaaliin;
* biokaasun verkkoonsyöttäjällä on oltava solmittuna liittymissopimus verkonhaltijan kanssa;
* jos biokaasun verkkoonsyöttäjä on liittynyt jakeluverkkoon, maakaasuverkkosopimus jakeluverkonhaltijan kanssa, ja
* biokaasun verkkoonsyöttäjän biokaasusalkulla on oltava hyväksyttynä toimitussuhde shipperiin markkinaosapuolirekisterissä ja biokaasusalkussa rekisteröitynä vähintään yksi biokaasun syöttöpiste.

Biokaasun verkkoonsyöttäjä voi myös toimia shipperinä itselleen, jos täyttää Kaasunsiirron säännöissä shipperille asetetut ehdot.

## Biokaasusalkun ja biokaasun syöttöpisteen perustaminen

Biokaasun verkkoonsyöttäjällä on oltava biokaasusalkku, joka sisältää kaikki biokaasun verkkoonsyöttäjän biokaasun syöttöpisteet riippumatta siitä, mihin verkkoon ne ovat liittyneet. Järjestelmävastaava siirtoverkonhaltija osoittaa GSRN-tunnuksen biokaasun verkkoonsyöttäjän biokaasusalkulle, kun biokaasun verkkoonsyöttäjä rekisteröidään markkinaosapuolirekisteriin. Biokaasun verkkoonsyöttäjän on käytettävä GSRN-tunnustaan tiedonvaihtoon biokaasusalkusta. Jakeluverkonhaltija käyttää GSRN-tunnusta biokaasusalkkuun liittyvään tiedonvaihtoon käyttöpaikkarekisterissä ja järjestelmävastaava siirtoverkonhaltija markkinaosapuolirekisterissä.

Biokaasusalkulla voi olla seuraavat tilat markkinaosapuolirekisterissä:

’varattu’ on biokaasusalkun tila, kun se on luotu markkinaosapuolirekisteriin sen jälkeen, kun biokaasun verkkoonsyöttäjä on solminut puitesopimuksen järjestelmävastaavan siirtoverkonhaltijan kanssa ja biokaasusalkkuun ei ole vielä rekisteröitynä osapuolisuhteita ja biokaasun syöttöpisteitä;

‘hyväksytty’ on biokaasusalkun tila, kun järjestelmävastaava siirtoverkonhaltija on hyväksynyt shipperin toimitussuhteen biokaasusalkkuun ja

’aktiivinen’- biokaasusalkun tila, kun biokaasun verkkoonsyöttäjä on ilmoittanut verkonhaltijalleen päivämäärän, josta alkaen biokaasusalkku on aktiivinen ja biokaasusalkkuun on liitettynä vähintään yksi biokaasun syöttöpiste. Jos verkonhaltija on jakeluverkonhaltija, tämä ilmoittaa aloittamispäivämäärän järjestelmävastaavalle siirtoverkonhaltijalle.

Verkonhaltija liittää biokaasun syöttöpisteen biokaasusalkkuun seuraavilla tavoilla:

* Järjestelmävastaava siirtoverkonhaltija liittää biokaasun syöttöpisteen biokaasun verkkoonsyöttäjän biokaasusalkkuun markkinaosapuolirekisterissä silloin, kun ko. biokaasun verkkoonsyöttäjällä on liittymissopimus siirtoverkkoon.
* Jakeluverkonhaltija liittää biokaasun syöttöpisteen biokaasun verkkoonsyöttäjän biokaasusalkkuun kaasudatahubin käyttöpaikkarekisterissä silloin, kun biokaasun verkkoonsyöttäjällä on liittymissopimus tämän jakeluverkkoon.

## Toimitussuhde

Kullakin biokaasun syöttöpisteellä voi olla yksi shipper. Yhteen biokaasusalkkuun voi olla enintään niin monta toimitussuhdetta kuin on syöttöpisteitä. Biokaasun verkkoonsyöttäjän on ilmoitettava biokaasusalkkuun solmituista toimitussuhteista järjestelmävastaavalle siirtoverkonhaltijalle. Shipperin on vahvistettava biokaasun verkkoonsyöttäjän ilmoitus uudesta toimitussuhteesta hyväksytyksi järjestelmävastaavalle siirtoverkonhaltijalle ennen kuin toimitussuhde voidaan rekisteröidä markkinaosapuolirekisteriin. Yksityiskohtaiset säännöt toimitussuhteiden ilmoittamisesta on esitetty järjestelmävastaavan siirtoverkonhaltijan Kaasunsiirron säännöissä.

Toimitussuhteen rekisteröimisen lisäksi biokaasun verkkoonsyöttäjän on ilmoitettava verkonhaltijalleen, mikä shipper vastaa mistäkin biokaasun verkkoonsyöttäjän biokaasun syöttöpisteestä. Biokaasun verkkoonsyöttäjä voi ilmoittaa syöttöpisteiden shippereiksi vain sellaisia shippereitä, joilla on rekisteröitynä toimitussuhde ko. biokaasusalkkuun. Verkonhaltija päivittää shippertiedot kaasudatahubin käyttöpaikkarekisteriin, jos kyseessä on jakeluverkkoon liittynyt biokaasun syöttöpiste. Jos kyseessä on siirtoverkkoon liittynyt biokaasun syöttöpiste, järjestelmävastaava siirtoverkonhaltija rekisteröi biokaasun syöttöpisteiden shippertiedot markkinaosapuolirekisteriin.

Biokaasun verkkoonsyöttäjällä on kaksi kaasutoimituspäivää aikaa ilmoittaa uusi shipper biokaasun syöttöpisteelle, mikäli biokaasun syöttöpisteellä ei ole shipperiä. Tämän jälkeen verkonhaltija keskeyttää biokaasun vastaanoton verkkoon kyseisestä biokaasun syöttöpisteestä kohdan 15 mukaisesti.

# Mittaaminen

## Verkonhaltijan mittaamiseen liittyvät tehtävät

Verkonhaltijan on varmistettava, että seuraavat mittaamiseen liittyvät tehtävät suoritetaan:

* Verkonhaltijan on varmistettava, että biokaasun syöttöpisteellä on kaasunmittausjärjestelmä biokaasun laadun, lämpöarvon ja määrän mittaamiseen;
* Verkonhaltija varmistaa biokaasun syöttöpisteen kaasunmittausjärjestelmän mittaustietojen luennan ja validoinnin, vastaa mittaustietojen rekisteröinnistä (jakeluverkkojen osalta kaasudatahubiin ja siirtoverkon osalta järjestelmävastaavan siirtoverkonhaltijan järjestelmään) sekä arvioi toimitetut kaasumäärät ja lämpöarvot siinä tapauksessa, että mittaustietoja puuttuu tai ne ovat virheellisiä.

Verkonhaltija vastaa sen varmistamisesta, että biokaasun mittaaminen biokaasun syöttöpisteessä suoritetaan voimassa olevien Kaasun mittaussuositusten mukaisesti.

Jokaisena kaasutoimituspäivänä välittömästi kaasutoimituspäivän päättymisen jälkeen verkonhaltija kerää mittaustiedot tuntikohtaisista verkkoon syötetyistä määristä edeltävältä kaasutoimituspäivältä jokaisesta biokaasun syöttöpisteestä. Jalostetun biokaasun määrien mittaukset ja lämpöarvon määritys katsotaan oikeiksi, jos kaasunmittausjärjestelmän virhe tai lämpöarvon määrityksen virhe jää alle Kaasun mittaussuosituksissa esitettyjen raja-rajojen. Virhe lasketaan, kuten Kaasun mittaussuosituksissa on esitetty.

Mittaustiedot, jotka on etäluettu, tulisi todentaa kerran vuodessa tarkastusluennan yhteydessä siten, että verkonhaltija suorittaa vuosittaisen paikalla tehtävän kaasunmittausjärjestelmän tarkastuksen tai verkonhaltija voi vaatia biokaasun verkkoonsyöttäjää suorittamaan kaasunmittausjärjestelmän tarkastuksen, mikäli tämä on kaasumittausjärjestelmästä vastuussa.

Jakeluverkonhaltija toimittaa jakeluverkon biokaasun syöttöpisteiden validoidut mitatut tai mittaustietojen puuttuessa arvioidut määrät muodossa m3n ja lämpöarvot muodossa kWh/m3n kaasudatahubiin, joka rekisteröi tiedot ja laskee biokaasun syöttöpisteessä verkkoon syötetyt energiamäärät muodossa kWh ylempään lämpöarvoon perustuen jakeluverkonhaltijan toimittamien tietojen perusteella.

Siirtoverkonhaltija rekisteröi siirtoverkon biokaasun syöttöpisteiden validoidut mitatut ja mittaustietojen puuttuessa arvioidut määrät muodossa m3n ja lämpöarvot muodossa kWh/m3n sekä muuttaa mittaustiedot energiamääriksi muotoon kWh ylempään lämpöarvoon perustuen.

## Mittausvirheet ja mittaustietojen käsittelyvirheet

Jos verkonhaltijalla on perusteet epäillä virheellistä mittausta kaasunmittausjärjestelmässä, josta verkonhaltija on vastuussa, verkonhaltijan on ilmoitettava tästä biokaasun verkkoonsyöttäjälle, tämän shipperille ja järjestelmävastaavalle siirtoverkonhaltijalle viipymättä.

Jos biokaasun verkkoonsyöttäjällä on erityinen syy epäillä virheellistä mittausta, tämän on välittömästi otettava yhteyttä verkonhaltijaan.

Verkonhaltijan on varmistettava, että virheet korjataan ja että kaasunmittausjärjestelmä luetaan ennen korjaamistaan tai uusimistaan. Jos kaasunmittausjärjestelmä uusitaan, tämä tehdään verkonhaltijan ilmoittamana ajanhetkenä, jolloin jalostetun biokaasun toimitus on keskeytettävä asennustyön ajaksi (ks. kohta 15).

Kaasunmittausjärjestelmän virheiden tai mittaustietojen käsittelyvirheiden yhteydessä verkonhaltijan on määritettävä korjatut verkkoon syötetyt kaasumäärät ja lämpöarvot (ks. kohta 11.4).

## Kaasunmittausjärjestelmän testaaminen

Jos verkonhaltija vastaa biokaasun syöttöpisteen kaasunmittausjärjestelmästä, biokaasun verkkoonsyöttäjä voi milloin tahansa vaatia, että kaasunmittausjärjestelmä on testattava ja tutkittava riippumattoman osapuolen toimesta.

Verkonhaltijan on ilmoitettava biokaasun verkkoonsyöttäjälle kalibrointitestitulokset ja lähetettävä kopio testausraportista pyydettäessä. Testauksen tulokset ovat kaikkia osapuolia sitovia.

Jos kalibrointitesti osoittaa, että kaasunmittausjärjestelmän virhemarginaali ylittää Kaasun mittaussuosituksissa esitetyt raja-arvot, verkonhaltijan on maksettava testauksen kustannukset. Jos testi osoittaa, että kaasunmittausjärjestelmän virhemarginaali on sallittujen raja-arvojen sisällä, osapuolen, joka on pyytänyt testausta, on maksettava testauksen kulut.

# Taseselvitys

## Määränjako

Jakeluverkonhaltijan on toimitettava verkkoalueensa validoidut mittaustiedot jokaisesta jakeluverkon biokaasun syöttöpisteestä (tuntikohtainen kaasumäärä ja tuntikohtainen lämpöarvo) kaasutoimituspäivältä D kaasudatahubiin klo 1.00 UTC (talviaikaan) tai 0.00 UTC (kesäaikaan) mennessä kaasutoimituspäivänä D+1.

Järjestelmävastaava siirtoverkonhaltija vastaa kaasutoimituspäivän D mittaustietojen keräämisestä ja mittaustietojen muuntamisesta energiamääriksi siirtoverkkoon liittyneiden biokaasun syöttöpisteiden osalta kaasutoimituspäivänä D+1 klo 3.00 UTC (talviaikaan) tai 2.00 UTC (kesäaikaan) mennessä.

## Alustava taseselvitys

Kaasudatahubin on ilmoitettava kaasutoimituspäivänä D+1 klo 3.00 UTC (talviaikaan) tai 2.00 UTC (kesäaikaan) mennessä seuraavat kaasutoimituspäivän D tiedot:

* biokaasun verkkoonsyöttäjälle: validoitu tuntikohtainen ja syöttöpistekohtainen verkkoon syöttö jakeluverkkoon liitetyistä biokaasun syöttöpisteistä, jotka kuuluvat biokaasun verkkoonsyöttäjän biokaasusalkkuun;
* shipperille: shipperille kuuluvien jakeluverkon biokaasun syöttöpisteiden validoidut tuntikohtaiset tiedot verkkoon syötetystä biokaasusta pistekohtaisesti per biokaasun verkkoonsyöttäjä ja
* järjestelmävastaavalle siirtoverkonhaltijalle: validoidut tuntikohtaiset summatiedot jakeluverkkoihin syötetystä biokaasusta shippereittäin per jakeluverkko.

Järjestelmävastaavan siirtoverkonhaltijan on ilmoitettava kaasutoimituspäivänä D+1 klo 3.00 UTC (talviaikaan) tai klo 2.00 UTC (kesäaikaan) mennessä seuraavat kaasutoimituspäivän D tiedot:

* biokaasun verkkoonsyöttäjälle: validoitu tuntikohtainen verkkoon syöttö jokaisesta siirtoverkkoon liitetystä biokaasun syöttöpisteestä, jotka kuuluvat biokaasun verkkoonsyöttäjän biokaasusalkkuun ja
* shipperille: shipperille kuuluvien siirtoverkon biokaasun syöttöpisteiden validoidut tuntikohtaiset tiedot verkkoon syötetystä biokaasusta pistekohtaisesti.

Järjestelmävastaavan siirtoverkonhaltijan on ilmoitettava jokaisen kaasutoimituspäivän D+1 loppuun klo 5.00 UTC (talviaikaan) ja klo 4.00 UTC (kesäaikaan) mennessä seuraavan kaasutoimituspäivän D tiedot:

* tasevastaavalle shipperille: alustavan taseselvityksen tulokset edeltävältä kaasutoimituspäivältä D validoituihin mittaustietoihin perustuen.

## Lopullinen taseselvitys

Kaasukuukauden viidenteen kaasutoimituspäivään klo 16.00 UTC (talviaikaan) ja klo 15.00 UTC (kesäaikaan) mennessä kaasudatahub ilmoittaa seuraavat tiedot:

* biokaasun verkkoonsyöttäjälle: validoidut päiväkohtaiset verkkoon syötöt edeltävältä kaasukuukaudelta jakeluverkkojen biokaasun syöttöpisteille, jotka kuuluvat biokaasun verkkoonsyöttäjän biokaasusalkkuun;
* shipperille: validoidut tuntikohtaiset biokaasun verkkoon syötöt pistekohtaisesti ko. shipperille kuuluvissa jakeluverkkojen biokaasun syöttöpisteissä biokaasun tuottajittain;
* järjestelmävastaavalle siirtoverkonhaltijalle: validoidut tuntikohtaiset summatiedot verkkoon syötetystä biokaasusta per shipper ja
* biokaasusertifikaattijärjestelmään: validoidut kuukausikohtaiset summatiedot jakeluverkkoihin syötetystä biokaasusta per biokaasun syöttöpiste per biokaasun verkkoonsyöttäjä.

Kaasukuukauden kuudenteen kaasutoimituspäivään klo 8.00 UTC (talviaikaan) ja klo 7.00 UTC (kesäaikaan) mennessä järjestelmävastaava siirtoverkonhaltija ilmoittaa seuraavat tiedot:

* biokaasun verkkoonsyöttäjälle: validoidut tuntikohtaiset verkkoon syötöt edeltävältä kaasukuukaudelta siirtoverkon biokaasun syöttöpisteille, jotka kuuluvat biokaasun verkkoonsyöttäjän biokaasusalkkuun;
* shipperille: validoidut tuntikohtaiset tiedot verkkoon syötöistä ko. shipperille kuuluvissa siirtoverkon biokaasun syöttöpisteissä biokaasun tuottajittain; ja
* biokaasusertifikaattijärjestelmään: validoidut kuukausikohtaiset summatiedot siirtoverkkoon syötetystä biokaasusta per biokaasun syöttöpiste per biokaasun verkkoonsyöttäjä.

## Korjattu verkkoon syötetty määrä, negatiivinen verkkoon syöttö ja ensimmäinen ja toinen korjaus

Jos kaasunmittausjärjestelmässä tai mittaustietojen käsittelyssä on virheitä, verkonhaltijan on toimitettava siirtoverkossa järjestelmävastaavalle siirtoverkonhaltijalle ja jakeluverkossa kaasudatahubiin viipymättä korjatut verkkoon syötetyt määrät, jotka on määritetty ko. tilanteessa luotettavimmaksi katsottua menetelmää käyttäen.

Negatiivista verkkoon syöttöä ei voi esiintyä missään syöttöpisteessä. Jos mittarinluennan perusteella verkonhaltija havaitsee negatiivisia syöttömääriä ja ko. lukema on asianmukaisesti validoitu, verkonhaltijan on käytettävä parasta mahdollista arviotaan muokatessaan aiemmin tallennettuja mittaustietoja välttääkseen negatiivisten syöttömäärien esiintymisen minä tahansa luentajaksona. Tarkemmat ohjeet mittausten validointiin on määritelty Kaasun mittaussuosituksissa.

Lopullisen taseselvityksen jälkeen kaasudatahub suorittaa ensimmäisen korjauslaskennan toimituskuukautta seuraavan kolmannen kaasukuukauden aikana. Toinen korjaus suoritetaan toimituskuukautta seuraavan kalenterivuoden huhtikuussa koko edeltävän kalenterivuoden 12 toimituskuukaudelle. Tasevirheiden korjausprosessi on esitetty tarkemmin Kaasunjakelun säännöissä.

Lopullisen taseselvityksen jälkeen järjestelmävastaava siirtoverkonhaltija suorittaa ensimmäisen korjauslaskennan toimituskuukautta seuraavan kolmannen kaasukuukauden aikana. Toinen korjaus suoritetaan toimituskuukautta seuraavan kalenterivuoden huhtikuussa koko edeltävän kalenterivuoden 12 toimituskuukaudelle. Tasevirheiden korjausprosessi on esitetty tarkemmin Kaasunsiirron säännöissä.

Myös biokaasusertifikaattien virheet korjataan ensimmäisen ja toisen korjauskierroksen yhteydessä.

# Biokaasun verkkoonsyöttäjän tietojenvaihto

Ellei muuta ole sovittu, kaikki tiedot järjestelmävastaavalle siirtoverkonhaltijalle lähetetään Kaasumarkkinan menettelytapa- ja tiedonvaihto-ohjeessa määritellyssä muodossa.

Tiedot biokaasun tuottajalle lähetetään järjestelmävastaavalta siirtoverkonhaltijalta ja kaasudatahubista Kaasumarkkinan menettelytapa- ja tiedonvaihto-ohjeen mukaisesti.

# Käyttöhäiriöiden hallinta

Verkonhaltijan ja biokaasun verkkoonsyöttäjän on kohtuullisen ennakkoilmoitusajan sisällä ilmoitettava toisilleen suunnitelluista kunnossapito- tai käyttökatkoksista, jotka voivat vaikuttaa biokaasun verkkoon syöttöön.

Verkonhaltijan ja biokaasun verkkoonsyöttäjän on asianmukaisesti ja kohtuullisen ennakkoilmoitusajan sisällä ilmoitettava toisilleen käynnissä olevista käyttöhäiriöistä, jotka voivat vaikuttaa biokaasun verkkoon syöttöön.

Ennakkoilmoitusajoista sovitaan liittymissopimuksen yhteydessä.

# Toimituksen keskeyttäminen

Verkonhaltijalla on oikeus kokonaan tai osittain keskeyttää biokaasun vastaanotto, jos yksi tai useampi seuraavista tilanteista tapahtuu:

* Biokaasu ei täytä laatuvaatimuksia, joka on esitetty liittymissopimuksessa ja kohdassa 5 ja tämä ei johdu verkonhaltijasta johtuvasta syystä liittymissopimuksen perusteella.
* Biokaasua toimitetaan enemmän kuin on määritelty liittymissopimuksessa, kuten esitetty kohdassa 6.
* Suomen kaasujärjestelmän poikkeustilanteissa tai jos muut tekniset tai käyttötilanteet estävät verkkoa tai Suomen kaasujärjestelmää vastaanottamasta biokaasua esim. korjausten ja kunnossapidon vuoksi tai johtuen järjestelmävastaavan siirtoverkonhaltijan tai viranomaisten verkonhaltijalle asettamista määräyksistä keskeyttää biokaasun verkkoon syöttö.
* Biokaasun verkkoonsyöttäjä ei täytä maksuvelvoitteitaan verkonhaltijaa kohtaan tai ei aseta vakuuksia tai tee ennakkomaksuja liittymissopimuksen tai kohdan 8 mukaisesti.
* Järjestelmävastaava siirtoverkonhaltija ilmoittaa verkonhaltijalle, ettei biokaasun syöttöpisteellä ole määriteltynä shipperiä biokaasusalkussa ja tätä ei ole korjattu kohdassa 9.3 esitettyyn määräaikaan mennessä.
* Biokaasun syöttöpiste sisältyy biokaasusalkkuun, jonka biokaasun verkkoonsyöttäjä ei täytä kaikkia biokaasun verkkoonsyöttäjältä vaadittavia ehtoja, ks. kohta 9.1.
* Siinä tapauksessa, että kaasunmittausjärjestelmä jalostetun biokaasun syöttöpisteessä uusitaan.
* Ylivoimaisen esteen sattuessa.

Verkonhaltijan on ilmoitettava biokaasun verkkoonsyöttäjälle vastaanottamisen keskeyttämisestä ja syy siihen niin pian kuin mahdollista. Verkonhaltijan on ilmoitettava verkon suunnitelluista kunnossapitotoimenpiteistä johtuvista keskeytyksistä siten kuin liittymissopimuksessa on sovittu. Verkonhaltijasta koskevista syistä tapahtuvien keskeytysten vastuista ja mahdollisista korvauksista osapuolten välillä sovitaan osapuolten kahdenvälisissä sopimuksissa.

Verkonhaltija jatkaa biokaasun vastaanottamista, kun verkonhaltija toteaa, että keskeyttämisen syy ei ole enää voimassa ja verkonhaltija katsoo, että vastaanottaminen on jälleen turvallista.

Jos keskeyttäminen johtui tilanteesta, josta biokaasun verkkoonsyöttäjä on vastuussa, verkonhaltija voi vaatia todisteita, että biokaasun verkkoonsyöttäjä täyttää vaadittavat sopimukselliset ehdot (ks. kohta 9.1) ennen kuin toimittaminen voi jatkua.

Verkonhaltijan on ilmoitettava biokaasun verkkoonsyöttäjälle päivämäärä ja kellonaika, jona verkkoon syöttöä voi jatkaa.

Biokaasun verkkoonsyöttäjän on maksettava kulut, jotka aiheutuivat biokaasun vastaanoton keskeyttämisestä tai verkkoon syötön jatkamisesta, jos biokaasun verkkoonsyöttäjä aiheutti keskeyttämisen.

# Ylivoimainen este

Ylivoimainen este tarkoittaa sopimusten solmimisen jälkeen syntyviä poikkeavia olosuhteita, jotka ovat kyseisen osapuolen toimivallasta riippumattomia edellyttäen, että osapuoli on noudattanut kaasualan asiaankuuluvia ja vaadittavia varotoimenpiteitä. Näitä poikkeavia olosuhteita ei ole voitu ottaa sopimusta solmittaessa kohtuudella huomioon ja jotka voimassaoloaikanaan tai sen jälkeen estävät tai huomattavasti vaikeuttavat sopimukseen perustuvien velvoitteiden täyttämistä ja joiden tuottamaa haittaa ei voida kohtuudella estää tai poistaa.

Ylivoimaisia esteitä ovat esimerkiksi:

tulipalo, räjähdys, tulva, maanjäristys, viranomaisten määräykset, sota tai liikekannallepano, odottamattomat laajat sotilaskutsunnat, takavarikko, tuontikielto, maakaasun ulkomaisen toimittajan ylivoimainen este, valuuttarajoitukset, käyttövoiman rajoitukset, yleinen raaka- tai tarveainepula, vuoto maakaasuputkessa, lakko, työselkkaus tai muu sopijapuolten määräysvallan ulkopuolella oleva olosuhde.

Varojen puutetta ei katsota ylivoimaiseksi esteeksi.

Mikäli ylivoimaisesta esteestä seuraa, että osapuoli kykenisi täyttämään velvoitteensa ainoastaan kohtuuttomin kuluin, kyseinen osapuoli katsotaan kykenemättömäksi täyttämään velvoitteensa kokonaan tai osittain.

Ylivoimaiseen esteeseen vetoavan osapuolen tulee pyrkiä jatkamaan velvoitteidensa täyttämistä niin pian kuin voidaan kohtuudella vaatia edellyttäen, että tämä on mahdollista ilman kohtuuttomia kuluja.

Jos verkonhaltija ei voi vastaanottaa kaasua, koska järjestelmävastaava siirtoverkonhaltija on ilmoittanut ylivoimaisesta esteestä siirtoverkossa, verkonhaltija voi siirtää tällaisen ylivoimaisen esteen vaikutukset eteenpäin biokaasun verkkoonsyöttäjälle. Vastaavasti järjestelmävastaava siirtoverkonhaltija voi siirtää ylivoimaisen esteen vaikutukset biokaasun verkkoonsyöttäjälle, jos verkonhaltija on ilmoittanut ylivoimaisesta esteestä jakeluverkossa ja tällainen tilanne estää järjestelmävastaavaa siirtoverkonhaltijaa siirtämästä kaasua.

# Vahinkovastuu ja vakuuttaminen

## Vastuu mittaustiedoista

Biokaasun verkkoonsyöttäjä ei voi vaatia vahingonkorvauksia verkonhaltijalta mittaustietojen virheistä tai puutteista kohdassa 11.4 esitettyjä tapauksia lukuun ottamatta, ellei virhe tai puute johdu verkonhaltijan tahallisesta tai törkeästä huolimattomuudesta.

## 

## Vakuuttaminen

Verkonhaltija voi liittymissopimuksen yhteydessä vaatia biokaasun verkkoonsyöttäjältä kaupallisia ja tuotevastuuseen liittyviä vakuutussopimuksia.

# Salassapito

Verkonhaltijan on salassa pidettävä liittymissopimus, biokaasun verkkoonsyöttäjän puitesopimus ja kaikki tiedot, jotka biokaasun verkkoonsyöttäjä on vastaanottanut näiden sopimusten perusteella, ellei toisin ole määritelty Biokaasun säännöissä, liittymissopimuksessa, biokaasun verkkoonsyöttäjän puitesopimuksessa, kulloinkin voimassa olevassa lainsäädännössä, oikeusistuimen päätösten tai viranomaismääräyksien perusteella.

Verkonhaltijalla on oikeus julkaista tiedot liittymissopimuksen peruuttamisesta ja päättämisestä järjestelmävastaavalle siirtoverkonhaltijalle. Järjestelmävastaavalla siirtoverkonhaltijalla on oikeus julkaista tiedot biokaasun verkkoonsyöttäjän puitesopimuksen peruuttamisesta ja päättämisestä niille verkonhaltijoille ja shippereille, joilla on liittymissopimus tai toimitussuhde ko. biokaasun verkkoonsyöttäjän kanssa.

Salassapidolla ei ole kiinteää määräaikaa ja se säilyy voimassa, vaikka verkonhaltijan suora suhde biokaasun verkkoonsyöttäjän liittymissopimukseen tai biokaasun verkkoonsyöttäjän puitesopimukseen on päättynyt.